Ole Stavad (S), 2001-01-18:
Det her er jo en af de sager, hvor jeg synes, vi kan glæde os over, at vi er ret så enige om, hvad det er, vi gerne vil, eller hvor det er, vi gerne vil hen.
Der er jo meget stor forskel på, at man er uenige om indholdet, hvor vi har en konstruktiv diskussion - som jeg synes der er her - om, hvordan vi når derhen, hvor vi i øvrigt er enige om at nå hen, hvilken retning vi skal gå i.
Jeg synes også, det er helt naturligt, at oppositionen holder regeringen til ilden, at oppositionen hele tiden forlanger, at regeringen skal tage alle de initiativer, som den med hjælp fra de folk, der betjener regeringen, jo i sagens natur har større mulighed for, end en opposition har.
Jeg tror i øvrigt, det er en vigtig mekanisme i en sag som den her, på samme måde som jeg tror, at det er en vigtig mekanisme, at vi har en aftale om - hvad enten vi tager det ene eller det anden forslag til vedtagelse, som er fremsat her - og holder hinanden fast på, at vi hvert år skal have en redegørelse, og at vi på den baggrund også skal vurdere, om vi skal tage diskussionen her i Folketingssalen.
Jeg plejer at sige det på den måde, at det sådan set handler om, at vi fra det offentliges side prøver at tænke os så godt om som overhovedet muligt, så vi går mindst muligt i vejen i forhold til det arbejde, der skal udføres af de virksomheder, der knokler af sted for at udvikle nye produkter, for at skabe gode arbejdspladser, for dermed også at skabe en værditilvækst, som er en grundforudsætning for vort samfund.
Derfor vil jeg også gerne - uden at gå ind i de enkelte indlæg, der har været her i dag - sige til ordførerne, at jeg synes, vi skal overveje, om det var en idé at gentage det besøg, som en lang række af Erhvervsudvalgets medlemmer havde i Erhvervs- og Selskabsstyrelsen i den afdeling, hvor vi specielt beskæftiger os med det her.
Derfor vil jeg gerne sige til initiativtagerne til denne her forespørgsel, til Folketingets Erhvervsudvalgs medlemmer, at jeg synes, vi skal undersøge, om der ikke er en interesse for, at vi tager sådan et initiativ.
Så kan jeg da ikke lade være med at glæde mig over, at det har været en god mulighed for sammen med Folketinget at få en debat om en vigtig sag, som måske ikke havde været så behagelig at starte med som ny erhvervsminister, hvis vi går to år tilbage.
Og jeg synes, at vi har lov at sige til hinanden, at den er bragt ind i et ganske konstruktivt forum.
Men jeg har nu ikke hørt, ej heller i dag, at der ikke er en meget bred enighed om, at der også er taget en lang række initiativer, som vi er i gang med, som vi står over for, som giver nogle reelle, ordentlige muligheder for, at målsætningen om, at vi år for år kan mindske de administrative byrder, kan opfyldes.
Hvis vi kigger frem til år 2010, som er det, vi i dk21 har som perspektiv, så vil vi også kunne opfylde målsætningen om at have reduceret de administrative byrder væsentligt.
Det er min målsætning, og det er en målsætning, som jeg meget gerne vil arbejde meget tæt sammen med Folketingets partier om.
Selv om vi tager de to forslag til vedtagelser, der nu ligger tilbage, efter at der har været et lille forløb under debatten, så synes jeg også, vi kan konstatere, at nok er der lidt forskellige fortolkninger af ordene, men ellers er de to vedtagelser, vi skal stemme om om et øjeblik, jo ikke fundamentalt forskellige.
Så vi har faktisk på tværs af Folketinget et godt udgangspunkt for det videre arbejde, og jeg vil gerne signalere, at min konstruktive medvirken og lydhørhed ikke skal mangle i den videre debat.